Covid-19-samevatting: Zambië het glo ook ŉ geneesmiddel, soos Madagaskar(Foto: Andry Rajoelina/Facebook) Madagaskar het sy eerste Covid-19-verwante sterfte aangemeld te midde van berigte dat ŉ kruiedrankie Covid-19 kan voorkom en kan genees. Hanta Danielle Vololontiana, woordvoerder van die nasionale Covid-19-taakspan, het die sterfte Sondag deur aangemeld. Die slagoffer, ŉ 57-jarige mediese werker, het ook diabetes en hoëbloeddruk onder lede gehad en het Saterdagaand gesterf. Madagaskar het tot dusver 304 positiewe gevalle van Covid-19 aangemeld. Die Wêreldgesondheidsorganisasie het intussen herhaaldelik gewaarsku dat Covid Organics, wat volgens pres. Andry Rajoelina ŉ geneesmiddel is teen die koronavirus, nog nie klinies getoets is nie. Afrikalande soos Tanzanië, Kongo-Brazzaville, en Guinee-Bissau het reeds die kruiemiddel begin invoer. “Covid Organics sal gratis versprei word aan ons mees kwesbare landgenote en teen ŉ baie lae prys aan ander verkoop word. Alle winste word aan die Malgassiese Instituut vir Toegepaste Navorsing geskenk,” het Rajoelina op Twitter gesê. Volgens hom het 105 van Madagaskar se 171 koronavirus-pasiënte, wat reeds van die virus herstel het, slegs hul koronavirusmedisyne gedrink. Covid Organics bevat als, ŉ plant wat op die Indiese Oseaan-eiland gekweek word. Zambië het Covid-Z ontwikkel Jerome Kanyika, president van die farmaseutiese vereniging van Zambië, en drie ander, voer aan hulle het ŉ geneesmiddel vir Covid-19 ontwikkel, het die ondersoekende nuuswebwerf Zambia Watchdog Maandag berig. Volgens die publikasie het die land se raad van gesondheidsberoepe Kanyika ontbied ná sy onthulling dat hy en die drie ander persone ŉ geneesmiddel vir die koronavirus, genaamd Covid-Z, ontwikkel het. Covid-Z is glo ontwikkel deur Kanyika, ŉ apteker, Moses Phiri, ŉ chemikus, Boniface Manda, ŉ fisikus, en Steve Mpaza, ŉ navorser in alternatiewe en kontemporêre medisyne. Volgens Kanyika bevat die middel vyf kruie wat al jare lank vir medikasie gebruik word. “Die plante wat ons gebruik het, word gebruik om malaria, denguekoors (viraal), verkoue, asma, inflammasie en ander koorstipes te behandel,” het hy gesê. “Die plante wat gebruik word gee die immuniteitstelsel ŉ hupstoot, gee energie en aptyt.” Hy het gesê die span het die regering skriftelik genader en wag op ŉ reaksie om die geneesmiddel te begin versprei. Wil jy op hoogte bly van alle nuus oor Covid-19 op Maroela Media? Klik hier om in te teken op ŉ daaglikse nuusbrief.